ועדת הכלכלה, כנסת 17, פרוטוקול מספר 243, 2007-05-07 10:00

משה כחלון: בוקר טוב, אני פותח את ישיבת ועדת הכלכלה.

משה כחלון: על סדר היום: צו הפעלת רכב (מנועים ודלק) (ניפוק דלק במכלית), התשס"ז-2006.

משה כחלון: התקיימו שני דיונים בנושא הזה.

משה כחלון: במסגרת הדיונים אושרו סעיפים 2 ו3.

משה כחלון: במהלך הדיונים הושמעו הערות והארות.

משה כחלון: לפי בקשת הוועדה, התקנות נשלחו לבדיקה או להתייחסות של ההגבלים העסקיים.

משה כחלון: בעקבות כל ההערות וההשגות משרד התשתיות הכין תקנות מתוקנות.

משה כחלון: אני חייב לבקש דיון מחדש על מנת לדון בתקנות האחרות במלואן.

משה כחלון: מי בעד?

משה כחלון: ה צ ב ע ה בעד – 2 נגד – 0 אושר דיון מחדש

חגית אייזנמן: בתוקף סמכותי לפי סעיפים 2(1),4(1), (4) ו-(5) ו-20 לחוק הפעלת רכב (מנועים ודלק), התשכ"א-1961(להלן- החוק), בהתייעצות עם שר התחבורה והבטיחות בדרכים, ובאישור ועדת הכלכלה של הכנסת לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז 1977, אני מצווה לאמור: הגדרות 1.

חגית אייזנמן: בצו זה – "בעל מיתקן ניפוק" – הבעלים, המחזיק או המפעיל של מיתקן ניפוק; "בעל תחנת תדלוק" – כל אחד מאלה – (1) בעל רשיון העסק של תחנת התדלוק; (2) האדם שבהשגחתו, בפיקוח או בהנהלתו פועלת תחנת תדלוק; למעט בעל המקרקעין שעליהם התחנה, אשר אינו ממנה את המפעיל או מנהל התחנה, ואין לו כל השפעה על הנעשה בתחנה;

אתי בנדלר: האם יש סיבה שאתם לא כוללים בהגדרה של בעל תחנת תדלוק גם בעל היתר זמני?

חגית אייזנמן: אני חושבת שרשיון עסק כולל גם רשיון זמני.

אתי בנדלר: אני מבקשת שתבדקי את זה.

אתי בנדלר: חוק רישוי עסקים מתייחס לבעל רשיון או לבעל היתר זמני.

אתי בנדלר: אני מציעה שזה יאושר מראש.

משה כחלון: אם נצטרך להכניס את הנושא הזה של בעל היתר זמני, אז זה כבר מאושר מראש ולא נצטרך להגיע לפה פעם נוספת.

חגית אייזנמן: היתר לנהיגת רכב המוביל חומר מסוכן".

חגית אייזנמן: היתר לנהיגת רכב המוביל חומר מסוכן לפי תקנה 11(א) לתקנות שירותי הובלה, התשס"א-2001 (להלן – תקנות שירותי הובלה); "המנהל" – מנהל מינהל הדלק במשרד התשתיות הלאומיות; "חברת דלק" - מי שעוסק בשיווק או בהספקה של דלק לתחנת תדלוק; "מוביל" – יחיד או תאגיד או אדם מטעמו של התאגיד המפעיל מכלית להובלת דלק לתחנת תדלוק; מוצר דלק" - בנזין סולר לתחבורה או מוצר אחר שנקבע כאמור בסעיף 2, למעט גפ"מ; "מכלית" – רכב מסחרי כהגדרתו בפקודת התעבורה, הרשאי לפי רשיונו להוביל דלק; "מיתקן ניפוק" – מיתקן המנפק למכליות מוצרי דלק עבור חברות דלק ותחנות תדלוק; "מיתקן ניפוק רשום" – מיתקן ניפוק שמפעילה חברה הרשומה כחברה העוסקת בניפוק דלק במרשם המתנהל במינהל הדלק לפי חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת 2001), התשס"א-2001; "מעבדה מאושרת" – כמשמעותה בסעיף 12 לחוק התקנים, התשי"ג – 1953 (להלן – חוק התקנים);

לאה ורון: עו"ד אייזנמן, רשום לי שנתבקשתם לבדוק להוסיף גם מעבדה מוכרת.

חגית אייזנמן: זה חסר משמעות.

חגית אייזנמן: חוק התקנים קובע בסעיף 12 שרק בדיקה של מעבדה מאושרת קבילה כראיה בבית משפט.

חגית אייזנמן: מעבדה מוכרת לא רלוונטית לחוק הזה.

חגית אייזנמן: אני לא מכירה בחוק הגדרה של מעבדה מוכרת.

חגית אייזנמן: "סעפת" - מאסף צינורות המאפשר להזרים דלק בין תאי המכלית ובין התאים לצינור חיצוני; "רשיון מוביל" – רשיון מוביל לפי תקנה 5(א) לתקנות שירותי הובלה; "שטר מטען" – שטר שנתקיימו בו דרישות תקנות 9 ו20 לתקנות שירותי הובלה, התשס"א-2001 או מסמך אחר כמשמעותו בסעיף 14(א)(2) לחוק שירותי הובלה; "תחנת תדלוק" – אתר שבו מוכרים או מספקים דלק לציבור בדרך של תדלוק; "תקן" – תקן ישראלי רשמי, כמשמעותו בסעיף 8(א) לחוק התקנים.

מתי יצחק: יש חברות דלק שמפעילות חברות בת.

מתי יצחק: אולי אפשר לשנות את ההגדרה כך שהאחריות תהיה על בעל המקרקעין.

חגית אייזנמן: כתוב כאן כך: "למעט בעל המקרקעין שעליהם התחנה אשר אינו ממנה או מפעיל מנהל התחנה ואין לו כל השפעה על הנעשה בתחנה".

משה כחלון: זה מכסה את זה.

משה כחלון: אני מבקש לאשר את סעיף 1.

משה כחלון: ה צ ב ע ה בעד – 2 נגד- 1 סעיף 1 מאושר

חגית אייזנמן: קביעת סוגי דלק 2.

חגית אייזנמן: רכב מנועי יופעל בבנזין, סולר גפ"מ או דלק אחר שייקבע לפי החוק, ובלבד שהוא עומד בדרישות תקן לאותו מוצר ובדרישות צו לפי החוק, אם הותקן לגביו.

משה כחלון: אני מבקש לאשר את סעיף 2.

משה כחלון: ה צ ב ע ה בעד – 2 נגד – 0 סעיף 2 מאושר

חגית אייזנמן: 3.

חגית אייזנמן: אחריות חברת הדלק (א) חברת דלק תנקוט כל אמצעי סביר כדי להבטיח כי כ מוצר דלק שהיא מספקת לתחנת תדלוק עומד בדרישות תקן ובדרישות לפי החוק, ובכלל אלה תוודא כי מוצר הדלק ינופק (1) ממכל במתקן ניפוק רשום; (2) ממכל במתקן הניפוק אשר לגבי תכולתו בעת הניפוק נתקבלה תעודה של מעבדה מאושרת שלפיה הדלק במכל עומד בדרישות התקן, ובדרישות צו לפי החוק; (3) למכלית רק לאחר שהתאים המיועדים למילוי רוקנו מן הדלק המצוי בהם; (4) לתא מכלית, המצויד בחותם, העומד בדרישות חלק 1 בתוספת והמכלית עומדת בדרישות הבקרה והדיווח הקבועות בחלק 2 בתוספת; (5) למכלית שאין בה סעפת קבועה או זמנית; (ב) לאחר שוידאה כי התקיימו כל התנאים האמורים בסעיף קטן (א) , תסגור החברה כל חותם בכל אחד מן הפתחים בתא המכלית, ולא תאשר את יציאת המכלית מתחומי מיתקן הניפוק אל תחנת תדלוק, אלא אם כן כל חותם בכל תא מכלית שנופק לו מוצר דלק סגור, המכלית מצוידת בשטר מטען, שמולאו כל פרטיו, והתקיימו כל יתר התנאים שבסעיף זה.

חגית אייזנמן: ( ג) לשם קיום חובותיה לפי סעיפים קטנים (א) ו(ב) רשאית החברה לעשות אחד מאלה: (1) למנות נציגים מטעמה אשר יפעלו בתוך מיתקן הניפוק; (2) להתקשר עם מיתקן הניפוק בהסכם בכתב, שלפיו יקצה מיתקן הניפוק עובדים לביצוע פעולות אלה בשם חברת הדלק, יפעל בכפוף לחובות המנויות בסעיף זה, וימסור דיווח חודשי לחברת הדלק על האמצעים שהוא נוקט לביצוע חובות אלו.

חגית אייזנמן: (ד)(1) מיתקן ניפוק שהתקשר בהסכם כאמור בסעיף קטן (ג) יראו אותו כאחראי לפי הצו לבצע את החובות המוטלות על חברת הדלק לפי סעיף זה; (2) היה לחברת הדלק יסוד סביר לחשד לפיו לא קיים מיתקן הניפוק התחייבויותיו בהסכם לפי סעיף קטן (ג), תודיע החברה למיתקן הניפוק על ביטול ההסכם, ותפעל כאמור בסעיף קטן (ג)(1), או תאסור לספק דלק לתחנות התדלוק שלה, אם הדלק נופק במיתקן הניפוק.

חגית אייזנמן: (ה) חברת דלק אחראי לוודאי כי שחרור הנעילה של החותם בתחנת תדלוק נעשה בידי מי שהיא הסמיכה לכך, לאחר שוידא קיום התנאים המפורטים בסעיף 5.

חגית אייזנמן: (ו) חברת דלק תשמור את כל תרשימי החותמים ומערכות הבקרה שלהם, כמפורט בתוספת, שלוש שנים לפחות מיום היווצרם.

חגית אייזנמן: השינויים נובעים מההערות של חברות הדלק בדיון שעבר.

חגית אייזנמן: אנחנו אומרים שלחברת דלק יש אחריות לוודא שבתוך מתקן הניפוק מרוקנת המכלית, נסגרים החותמים והמכלית יוצאת בצורה תקינה ממתקן הניפוק.

חגית אייזנמן: לצורך כך אנחנו מחייבים את מתקן הניפוק לאפשר לחברות הדלק לשים נציג בתוך מתקן הניפוק.

חגית אייזנמן: אנחנו מאפשרים לחברת הדלק להתקשר בהסכם עם מתקן הניפוק, כשמתקן הניפוק הוא זה שיעשה עבורה את הפעולות האלו.

חגית אייזנמן: אנחנו מצד אחד לא רצינו לשחרר לחלוטין את חברות הדלק מאחריות, אבל מצד שני גם ברור שאם חברת הדלק לא נמצאת במקום היא לא יכולה להיות אחראית מלאה.

חגית אייזנמן: זאת הסיבה שקבענו הסכם שיכלול מספר מחויבויות למתקן הניפוק: (1) לבצע את כל הפעולות שחברת הנפט צריכה לעשות (2) למסור דיווח חודשי.

חגית אייזנמן: אם לחברת הדלק יש יסוד לחשוב שההסכם הזה הופר, היא מיד מחויבת לבטל את ההסכם ולהודיע למתקן הניפוק שהיא דורשת להיכנס למתקניו לשם ביצוע הפעולות האלו.

משה כחלון: על מי מוטלת האחריות אם מתקן הניפוק ביצע עבירה?

חגית אייזנמן: אם מתקן הניפוק לא ביצע את החובות שלו לפי אותו הסכם, חלה עליו האחריות לפי הצו הזה.

משה כחלון: אנחנו משחררים את חברות הדלק.

חגית אייזנמן: אלא אם חברת הדלק ידעה, חשדה והמשיכה לסמוך על מתקן הניפוק.

אתי בנדלר: זה לא אם היא ידעה, אלא אם היה לה יסוד סביר לחשד.

משה כחלון: האם מכתב אנונימי לחברת הדלק שמתקן הניפוק לא עומד בתנאים זה דבר שנקרא יסוד סביר?

אתי בנדלר: זה ודאי מחייב לבדוק את הנושא.

חגית אייזנמן: אני לא יודעת אם על סמך מכתב כזה לבד היא תבטל את ההסכם, אבל על סמך מכתב כזה היא חייבת לערוך איזה שהוא בירור.

אהוד יחיאלי: היא יכולה לפתוח בהליכי בדיקה סמויים.

רונית תירוש: לפני חודשים אחדים היה מקרה של כמה תחנות דלק באזור ירושלים שסיפקו דלק לא תקין.

רונית תירוש: ברור לי לחלוטין שגם אם היה חוק ונורא רצו לעשות את המניפולציה הזאת, אז הצו הזה היה תקף.

רונית תירוש: כל הצו הזה נועד להגן על הצרכן בסוף השרשור הזה.

אהוד יחיאלי: לא הוכחה בתחנות הימצאות של דלק לא תקין.

אהוד יחיאלי: היה חשד של פעילות לא חוקית, אבל בתחנות עצמן לא נמצא דלק שאינו תקין.

רונית תירוש: איך האזרח הפשוט יכול לדעת שהוא מקבל דלק תקין?

אהוד יחיאלי: אנחנו נדון בהמשך בהחמרת הענישה על זייפנים.

רונית תירוש: רק דרך הרתעה?

אהוד יחיאלי: כן.

אהוד יחיאלי: יוטל קנס כבד מאוד.

חגית אייזנמן: יהיה גם פרסום של מקרה שבו גילינו דלק מהול בתחנה.

אהוד יחיאלי: הצו הזה מטיל אחריות על כל שרשרת ההספקה עד לתחנת הדלק.

אהוד יחיאלי: החוק שנדון בו אחר כך מטיל את כל האחריות על תחנת הדלק.

מתי יצחק: יש הפרדה בין חברת הניפוק לחברת הדלק.

אהוד יחיאלי: אם חברת הדלק עשתה הסכם עם חברת הניפוק וחברת הניפוק הפרה אותו, רואים את חברת הניפוק אחראית.

מתי יצחק: יש עדיין הפרדה.

מתי יצחק: אתה לא יכול להצביע נקודתית על אחריות כזאת או אחרת.

אהוד יחיאלי: כשאנחנו מוצאים זיוף בתחנה אנחנו חוקרים אחורה את כל השרשרת.

אהוד יחיאלי: הטלנו את האחריות על כל השרשרת, כולל על מתקן הניפוק.

מיכאל טירר: הצו הזה נוגע לצרכן, משום שהוא מטיל את האחריות על כל שלב בשרשרת הניפוק של הדלק.

מיכאל טירר: הוא מבטיח שלא תהיינה מהילות דלק.

מיכאל טירר: החוק שמתייחס למהילות דלק הוא חוק הרתעתי.

יריב פקטה: בסעיף 3(ב) כתובות המילים "תסגור החברה".

יריב פקטה: במקום המילים "תסגור החברה" צריך לכתוב את המילים "תוודא החברה סגירה".

חגית אייזנמן: מי סוגר את החותם?

יריב פקטה: הנהג סוגר.

אהוד יחיאלי: אנחנו לא רוצים שנהגים יסגרו את החותם.

יריב פקטה: מי שסוגר את המערכת זה הנהג.

יריב פקטה: החברה מוודאת את הסגירה.

חגית אייזנמן: אנחנו רוצים שזה יהיה נציג החברה.

אהוד יחיאלי: נציג החברה או מתקן הניפוק.

יריב פקטה: יש מאות מכליות.

יריב פקטה: זה לא שיעמוד מישהו מהחברה ויסגור.

אהוד יחיאלי: תעשה הסכם עם מתקן הניפוק.

יריב פקטה: מדובר בטכנולוגיה של דור מתקדם.

יריב פקטה: הסעיף מטיל על חברות הדלק אחריות לבצע שורה של פעולות.

יריב פקטה: מדובר בעלויות של 7-10 מיליון שקל.

יריב פקטה: מדובר בעלויות מאוד נכבדות.

יריב פקטה: אני מבקש להוריד את המילים "בכלל אלה".

יריב פקטה: יש פה רשימה.

יריב פקטה: או שהרשימה תהיה סגורה וימחקו את המילים "בכלל אלה", או שתהיה חזקה, כשהחזרה אומרת שאם חברת הדלק מילאה אחר דרישות, שהן דרישות נכבדות, חזקה עליה שהיא פעלה כדין אלא אם מישהו הוכיח אחרת.

אהוד יחיאלי: אנחנו נתנו כמה הצעות לגבי דברים שאנחנו חושבים שלפחות אותם צריך לעשות.

אהוד יחיאלי: ייתכן שישנם עוד דברים לעשות.

אהוד יחיאלי: אנחנו מטילים חובה על חברות הדלק, כי יכול להיות שמחר תהיה טכנולוגיית פריצה שאני לא מכיר אותה ולא רשמתי אותה.

אהוד יחיאלי: אני מטיל על חברות הדלק את החובה לעשות דברים גם מעבר לרשום פה.

יריב פקטה: אפשר שתהיה טכנולוגיה חדשה, אפשר לתקן את הצו, אפשר שמנהל מינהל הדלק ייתן הוראות, אבל אי אפשר להטיל כאלו חובות.

יריב פקטה: אי אפשר שתהיה רשימה פתוחה.

משה כחלון: צריך להגן על הצרכן.

אתי בנדלר: האחריות כאן איננה מוחלטת.

אתי בנדלר: מדובר על נקיטת אמצעים סבירים.

אתי בנדלר: אני לא רואה מה החשש.

יצחק זיו: צריך להשאיר את זה פתוח, כי היום בטכנולוגיות החדישות כל יום צץ משהו חדש.

יצחק זיו: חייב להישאר פתח כך שברגע שהחברות מגלות את אותה נקודה הן ישר יבואו לטפל, הן לא יצטרכו לחכות.

יריב פקטה: יכול להישאר פתח, אבל כל עוד שלא הודיעו לנו אחרת.

יריב פקטה: .

משה כחלון: אם אתה סוגר את הרשימה והוא רוצה להוסיף עוד משהו הוא צריך להגיע לכאן כדי לפתוח את התקנות מחדש.

משה כחלון: צריך לזכור שיש פגרה מידי פעם, שיש בחירות מידי פעם.

יריב פקטה: אפשר לתת לו סמכות.

משה כחלון: לא הבנתי מה הבעיה שהחברה תסגור.

מרעי ווג'י: מדובר במאות מכליות ביום.

מרעי ווג'י: צריך לשים אדם שיסגור את המכליות.

מרעי ווג'י: כל העסק הזה אלקטרוני.

מרעי ווג'י: ברגע שהנהג סגר אני רואה במוקד אצלי שזה נסגר.

מרעי ווג'י: זה נותן לי אינדיקציה.

משה כחלון: איפה הבעיה?

מרעי ווג'י: צריך להעמיד אדם נוסף.

משה כחלון: איך מתבצעת הסגירה מבחינה טכנית?

מרעי ווג'י: יש מנעול.

משה כחלון: האם זה מכני או אלקטרוני?

אהוד יחיאלי: זה גם מכני וגם אלקטרוני.

מרעי ווג'י: ברגע שהמנעול נסגר יש שיגור אלקטרוני.

משה כחלון: מה קורה אם נהג לא סגר?

מרעי ווג'י: ברגע שהוא יצא מהתחום המוגדר, שזה מתקן הניפוק, אני מקבל דיווח וגם המוקד שמאויש 24 שעות ביממה מקבל דיווח.

חגית אייזנמן: אנחנו רוצים שהסגירה תהיה רק לאחר שווידאו את כל שאר התנאים.

חגית אייזנמן: את זה אתה צריך לראות בעיניים.

חגית אייזנמן: איך אתה רואה שרוקנו את המכלית אם אתה נמצא מאחור?

אהוד יחיאלי: רוב הטענות של בעלי תחנות הדלק שנתפסו על מהילות זה שהם לא עשו את זה.

רון לבנשטיין: המערכת שמדובר בה כאן מאוד מתוחכמת.

רון לבנשטיין: היא באה להחליף פלומבות ישנות.

רון לבנשטיין: הנהג הוא זה שסוגר את המערכת.

רון לבנשטיין: ברגע שאתם סוגר דלת של לוקר אתה לא יכול לפתוח אותה יותר.

רון לבנשטיין: למכלית יש פתח שהוא כמו לוקר.

רון לבנשטיין: אנחנו לא מדברים על כמות של כמה מאות מכליות, אלא על 3000 או 4000 קטעים שהחברה צריכה לסגור.

רון לבנשטיין: זה בלתי אפשרי.

לאה ורון: למשך איזה זמן?

רון לבנשטיין: ליום עבודה.

רון לבנשטיין: זה כמו מכסה דלק של מכונית.

משה כחלון: ואם 3000 נהגים לא סוגרים?

רון לבנשטיין: אין מצב שלא סוגרים.

רון לבנשטיין: לא סוגרים היום פלומבות.

רון לבנשטיין: יש מערכת אלקטרונית.

רון לבנשטיין: היו המון דרכים לעקוף את זה כשהיו פלומבות.

רון לבנשטיין: היום זה נמנע, כיוון שכל המושג של פלומבה לא קיים יותר.

רון לבנשטיין: יש דלת עם מנעול שנסגר.

משה כחלון: איפה זה מכביד עליכם?

רון לבנשטיין: זה מיותר.

רון לבנשטיין: זאת פעילות שתעכב את כל פעילות המסוף.

רון לבנשטיין: המסוף עובד סביב השעון, יש עליו עומס אדיר.

רון לבנשטיין: זה בלתי אפשרי שאדם אחד יסגור סט של מכליות.

רון לבנשטיין: כל הנושא שהציע מר יחיאלי אמור להחליף את הנושא של הפלומבות.

מרעי ווג'י: הפעולה של סגירת הפלומבה מתבצעת בתוך מתקן הניפוק, היא לא מתבצעת באיזה שהוא מקום בחוץ.

מרעי ווג'י: הראנו לחבר הכנסת זיו ולחבר הכנסת טל איך זה עובד.

מרעי ווג'י: ברגע שהוא יצא מטר אחד מחוץ למתקן הניפוק אנחנו מקבלים חיווי ממרכז הבקרה, ממנהל האחראי ומחברת הדלק.

מרעי ווג'י: אם הוא מגיע לתחנה פתוח לא מקבלים אותו.

משה כחלון: איך זה מכביד עליכם?

מרעי ווג'י: אנחנו באים להקל על הציבור.

מרעי ווג'י: אנחנו רוצים לעשות את זה יותר מהיר, כדי שכל השרשרת תזרום חלק יותר.

מרעי ווג'י: אתם מבקשים לשים איזה שהוא בחור שהתפקיד שלו הוא לסגור את הפלומבות.

מרעי ווג'י: זה ייצור פקק של מכליות במתקן הניפוק, כי אותו סוגר פלומבות לא הגיע לסגור את הפלומבות.

מרעי ווג'י: זה ייצור פקק במתקני הניפוק.

מרעי ווג'י: אין משמעות למי שתופס את הכפתור וסוגר.

אהוד יחיאלי: אנחנו לא רק דרשנו את סגירת הפלומבה, אלא לעקוב אחר מספר מהלכים שבוצעו.

אהוד יחיאלי: סגירת הפלומבה זה המהלך האחרון.

משה כחלון: הוא לא מבקש להשתחרר מאחריות.

יריב פקטה: ההערה שלנו התייחסה לסגירה.

משה כחלון: איך אתם מוודאים ריקון?

מרעי ווג'י: ברגע שמכלית דלק נכנסת למלא דלק במתקן ניפוק היא נמצאת במקום שלא מתבצעות בו מהילות ולא מתבצעות בו גניבות.

אהוד יחיאלי: איך אתה יודע שהוא רוקן?

מרעי ווג'י: אנחנו מניחים כך.

מתי יצחק: איך אתה מסביר את זה שעם כל מערכות הצילום שקיימות בכל זאת היו מהילות?

טומי מורי: כל מכלית שמגיעה אלינו עוברת בדיקה ביטחונית.

טומי מורי: מה שכתוב בצו מיושם אצלנו.

טומי מורי: התהליך הוא שמכלית לא יכולה להיכנס למסוף אם יש לה דלק.

טומי מורי: המאבטחים יפנו אותה לריקון.

טומי מורי: הם חייבים להציץ פנימה כדי לראות שאין לה שום דבר בתא.

טומי מורי: זאת האחריות שלנו לעשות את זה.

טומי מורי: אנחנו נבדוק את הפלומבות ביציאה, אבל לא נוכל להוסיף עוד כוח אדם כדי לסגור אותן פיזית.

טומי מורי: אני לא רואה סיבה למה שהנהג לא יסגור, כשאני הוא זה שבודק אותו בגמר.

טומי מורי: הבדיקה היא תהליך קצר, אבל הסגירה לוקחת זמן.

משה כחלון: כל המטרה היא להגן מפני מהילות ומעילות.

משה כחלון: מי החשוד המרכזי בסיפור הזה?

משה כחלון: מי הפוטנציאל לעבור את העבירה?

יריב פקטה: הנהג .

אהוד יחיאלי: גם אם יש 10 עמדות ניפוק באותו מתקן עדיין לוקח בין 20 ל30 דקות למלא מכלית.

אהוד יחיאלי: לא מדובר על מישהו שיהיה עסוק כל כך שהוא לא יוכל לעמוד בקצב.

אהוד יחיאלי: הדרישה שלנו סבירה.

אהוד יחיאלי: הם אומרים שהנהג הוא זה שמוהל, הוא זה שסוגר את הפלומבה.

מרעי ווג'י: המהילה לא מתבצעת במתקן הניפוק.

אתי בנדלר: עו"ד אייזנמן, מה ההבדל בין החובה לסגור לבד לחובה לוודא סגירה מבחינת האחריות המשפטית שזה מטיל על חברת הדלק?

חגית אייזנמן: אין הבדל.

חגית אייזנמן: מה שחשוב לי זה שיהיה אדם של חברת הדלק שיוודא שהסגירה לא תהיה לפני שבודקים את כל הדברים האחרים.

אתי בנדלר: יש לי הרגשה שהוויכוח הוא ויכוח עקר, כי לאחר שווידאתי את כל התנאים האמורים בסעיף קטן (א), למשל ריקון כל אחד מהתאים, החברה יכולה לוודא סגירה של כל חותם.

אתי בנדלר: בזה אתם משיגים את מה שאתם רוצים.

אתי בנדלר: האחריות נשארת על חברת הדלק.

אתי בנדלר: הסגירה יכולה להתבצע על ידי נציג החברה או על ידי הנהג, ובלבד שהאחריות עליה תחול על חברת הדלק.

אתי בנדלר: אני רוצה להבין מה הקושי שהעניין הזה עושה לכם.

אהוד יחיאלי: יכולנו לכתוב באופן כללי שחברות הדלק אחראיות, אבל עובדה שבעבר הן נכשלו.

אתי בנדלר: מר יחיאלי, זאת לא תשובה לשאלתי.

אתי בנדלר: אפשר לכתוב עוד הרבה מאוד דברים אחרים.

אתי בנדלר: האם מה שחשוב לכם זה להטיל אחריות על החברה שהחותם ייסגר, או שחשוב לכם הפרסונה שעושה את זה?

אהוד יחיאלי: חשובה לנו אחריות החברה.

משה כחלון: אחריות החברה זה דבר מאוד חשוב, אבל אנחנו צריכים לוודא שלא תתבצע עבירה.

משה כחלון: מה, בכל רמזור שאין שוטר יעברו באדום?

משה כחלון: משרד התשתיות צריך לשים את הדברים על השולחן אם הוא חושב שיש פוטנציאל לעבור את העבירה.

משה כחלון: אותי לא מעניינת האכיפה.

משה כחלון: מה שחשוב לנו זה למזער למינימום את האפשרויות של העבירה הזאת.

משה כחלון: אם צריך לשים עובד נוסף, שישימו עובד נוסף.

משה כחלון: אף אחד לא אוהב להוסיף עובדים.

משה כחלון: אנשים רוצים להפחית עובדים, הם רוצים להגדיל הכנסות.

משה כחלון: לא ציפיתי שאף חברת דלק תגיד שזה נכון ושהיא צריכה בשביל כך עוד 20 עובדים.

משה כחלון: מה שצריך לעמוד מול עיננו זה הציבור, לא חברות הדלק.

חגית אייזנמן: חברת סונול, איך אתם מוודאים שלא סוגרים את המכל לפני שכל הפרטים מולאו?

רון לבנשטיין: לפני שמכלית נכנסת למתקן היא נבדקת.

חגית אייזנמן: איפה?

רון לבנשטיין: בשער.

חגית אייזנמן: בכל מתקן ניפוק?

רון לבנשטיין: בכל מקום בארץ ישראל בודקים מכלית לפני שהיא נכנסת למתקנים.

חגית אייזנמן: בחקירות שביצענו היו מכליות שלא ריקנו את הדלק.

רון לבנשטיין: איפה זה קרה?

חגית אייזנמן: באחד ממתקני הניפוק.

קריאה: זה לא יכול להיות מבחינה טכנית.

משה כחלון: מה אם נכתוב שחברת הדלק תהיה אחראית לסגירת הפלומבה?

משה כחלון: אני מוכן להציע את זה למשרד התשתיות.

אהוד יחיאלי: לאחר שוידאה תהיה החברה אחראית לסגירה.

משה כחלון: אני מבקש לאשר את סעיף 3 בנוסח שאומר שחברת הדלק תהיה אחראית לסגירת כל חותם.

משה כחלון: ה צ ב ע ה בעד – 2 נגד – 0 סעיף 3 אושר

חגית אייזנמן: במקום המילים " תסגור החברה" נכתוב את המילים "תהיה החברה אחראית לסגירה".

חגית אייזנמן: אחריות בעל תחנת תדלוק 4(א) לא ינפק בעל מתקן ניפוק מוצר דלק למכלית לשם הספקתו לתחנת תדלוק אלא אם כן נקט כל אמצעי סביר להבטיח כי כל מוצר דלק שהוא מנפק עומד בדרישות תקן ובדרישות לפי החוק, ובכלל זה ערך למוצר הדלק שבמכל המנפק בדיקה באמצעות מעבדה מאושרת, וכן ווידא כי (1) במכלית מותקן חותם שמתקיימות בו דרישות חלק 1 בתוספת ויש אישור יצרן על התקנתו; (2) קיים במתקן מקום לריקון מכלית מדלק; (3) במכלית אין סעפת קבועה או זמנית; (4) לבעל המכלית יש רשיון מוביל; (5) לנהג המכלית יש היתר לנהיגת רכב המוביל חומר מסוכן.

חגית אייזנמן: (ב) בעל מיתקן ניפוק, או מי שהוא מינה לצורך זה, לא יאפשר למכלית לצאת משטח המיתקן אלא לאחר שוידא כי המכלית מצוידת בשטר מטען, שמולאו כל פרטיו, וכי סגור כל חותם בכל תא מכלית שנופק לו מוצר דלק.

חגית אייזנמן: (ג) לשם קיום חובות חברת דלק לפי צו זה, יאפשר מיתקן ניפוק לנציגי חברת דלק להיכנס אליו, ככל שיידרש.

מתי יצחק: לא מספיק לי האישור של היצרן.

מתי יצחק: הייתי רוצה שהממונה ייתן את דעתו.

אהוד יחיאלי: אני יכול לתת אישור לסוג של חותם, אני לא אלך לבדוק כל מכלית.

משה כחלון: אתה נותן אישור גורף לאותו יצרן לייצר, כאשר אם זה לא היצרן הזה זה לא מאושר.

אתי בנדלר: למה הכוונה במילים "או מי שהוא מינה לצורך זה"?

אתי בנדלר: מה ההבדל בין חובות בעל מיתקן ניפוק בסעיף קטן (א) לסעיף קטן (ב)?

חגית אייזנמן: אין הבדל.

אתי בנדלר: אני מציעה למחוק את המילים "או מי שהוא מינה לצורך זה".

משה כחלון: אני מבקש לאשר את סעיף 4, כשהמילים "או מי שהוא מינה לצורך זה" יימחקו.

משה כחלון: ה צ ב ע ה בעד – 2 נגד – 0 סעיף 4 אושר

חגית אייזנמן: אחריות בעל תחנת תדלוק (א) בעל תחנת תדלוק לא יקבל מוצר דלק ולא יפרוק מוצר כאמור לתוך מכל אחסון המותקן בתחנה אלא אם כן (1) מוצר הדלק נופק במיתקן ניפוק רשום; (2) אין בנסיבות ההובלה, לרבות משך ההובלה, כדי לעורר חשד כי תא המכלית שהובל בו מוצר הדלק נפתח או כי מוצר הדלק המסופק לתחנת התדלוק נמהל לאחר צאתו ממיתקן הניפוק ; (3) בידי נהג המכלית שטר מטען של מתקן הניפוק המכיל את הפרטים המתאימים של ההובלה וכל פרטיו מולאו ; (4) מוצר הדלק הובל בתא מכלית המצויד בחותם תקין ומתקיימות בו דרישת חלק 1 בתוספת; (5) במכלית מתקיימות דרישות הבקרה והדיווח שבחלק 2 בתוספת; (6) כל חותם בכל תא מכלית המיועד לפריקה בתחנה היה נעול עובר לפריקת הדלק בתחנה; (7) מוצר הדלק הובל במכלית שאין בה סעפת קבועה או זמנית.

מתי יצחק: איך אני יודע שזה הגיע אלי מהול?

אהוד יחיאלי: אנחנו מבקשים לוודא משום שלא סביר שיש תעודת משלוח שיצאה ממתקן תדלוק במרחק של 20 דקות בשעה 9:00 והגיעה ב14:30.

אהוד יחיאלי: זה דבר שעלול לעורר את החשד שמשהו פה לא תקין.

משה כחלון: אני חושב שזה בסדר.

תמר מונד: בעל תחנת הדלק הוא המפעיל, אבל החברה שמספקת צריכה להיכנס לאחריות.

תמר מונד: מה שצריך בהגדרה של בעל תחנת דלק זה להכניס גם את בעל הרשיון.

תמר מונד: יכול להיות מצב שבו חברת הדלק תמצא את עצמה אחראית כיוון שהשלטים בתחנה הם בפיקוחה או בהשגחתה.

חגית אייזנמן: האחריות שלה לא מתחילה מזה שהיא חברת דלק, האחריות שלה מתחילה מזה שהיא זאת שמספקת את הדלק לתחנה.

חגית אייזנמן: אנחנו מדברים פה על תחנות של תדלוק עצמי.

תמר מונד: חברת הדלק בהגדרות נכללת מתוך העובדה שהיא מספקת, אבל אין סיבה שחברת הדלק תהיה אחראית בהגדרה של בעל תחנת תדלוק.

תמר מונד: בעל תחנת תדלוק זה המפעיל.

תמר מונד: כשאת אומרת שזה יהיה בהשגחתו, אז יגידו שהבעלים זה גם המפעיל.

תמר מונד: .

משה כחלון: אני לא חושב שההערה משמעותית, כיוון שיש לזה תשובה בהמשך.

משה כחלון: אני מבקש לאשר את סעיף 5.

משה כחלון: מי בעד?

משה כחלון: ה צ ב ע ה בעד – 2 נגד – 0 סעיף 5 מאושר

חגית אייזנמן: אחריות מוביל 6.(א) מוביל לא יוביל מוצר דלק אלא אם כן הוא בעל רישיון מוביל וההובלה מתבצעת בידי נהג שהוא בעל היתר לנהיגת רכב המוביל חומר מסוכן (ב) מוביל לא יספק דלק לתחנת תדלוק אלא אם כן לא פתח את תא המכלית המכיל את מוצר הדלק, לא איפשר לאחר לעשות זאת, ולא התעורר אצלו חשד כי תא המכלית נפתח בידי אחר והוא וידא כי (1) מוצר הדלק הוטען במכלית במיתקן ניפוק רשום; (2) במכלית מותקן חותם שיש אישור יצרן על התקנתו, העומד בדרישות חלק 1 בתוספת ומתקיימות בו דרישות הבקרה והדיווח שבחלק 2 בתוספת והחותם ננעל קודם צאתו ממתקן הניפוק; (3) קודם שנופק דלק למכלית רוקנו משאריות דלק כל תאי המכלית המיועדים למילוי; (4) כל חותם בכל תא מכלית, שנופק לו דלק במתקן ניפוק, ננעל קודם צאת המכלית ממתקן הניפוק; (5) במכלית אין סעפת קבועה או זמנית.

יהודה אוחיון: אנחנו משתמשים פה במילה "חותם", אבל יש טכנולוגיות שהן לא חותם, כמו למשל מד לחץ.

אהוד יחיאלי: הגדרנו בתוספת שחותם זה גם מד לחץ שמודד את גובה הדלק במכלית.

אתי בנדלר: השאלה מה זה חותם.

אתי בנדלר: כאן, לצורך התקנות האלו, הגדירו חותם בצורה הרבה יותר רחבה.

אתי בנדלר: הגדירו גם את מערכת הנפח.

אתי בנדלר: לצורך הצו הזה חותם כולל גם את הנושא הזה.

אתי בנדלר: זה לא רק הפלומבה.

יהודה אוחיון: כתוב שנעילת החותם ופתיחתו מתבצעות בשליטה מרחוק.

אתי בנדלר: תעיר את ההערה הזאת כשנגיע להגדרה של חותם בתוספת.

תמר מונד: יש את סעיף 3(ב) שנמחק ואני חושבת שצריך לצרף אותו לסעיף 6.

חגית אייזנמן: הוא נמחק כיוון שמשרד המשפטים טען שהוא לא יכול לתת ליווי פרטי על הפיקוח הפלילי על בן אדם.

אתי בנדלר: אני חושבת שזה טעון בדיקה, כי למיטב הבנתי היו פה שני דברים שונים.

אתי בנדלר: קודם ביקשו שחברת הדלק תוודא שלמוביל, שהוא לא עובד שלה, אין הרשעות פליליות.

אתי בנדלר: כאן מדברים על כך שהמעסיק הישיר שלו יוודא את זה.

חגית אייזנמן: משרד המשפטים עובד על איזו שהיא הצעת חוק בעניין.

חגית אייזנמן: הם אומרים שאם הייתי נותנת רישוי לעובדים יכול להיות שהוא היה יכול לתת לי לתת את המידע מהמרשם הפלילי.

מיכאל טירר: אפשר לדרוש ממנו תעודת יושר.

משה כחלון: הדיון הזה לא על השולחן כרגע.

אמנון סטולר: בעל תחנת דלק נדרש על ידי המשטרה לדווח כל שנה על כל עובד שהוא מעסיק.

אמנון סטולר: אם יש עובד עם עבירה אנחנו מקבלים הודעה שהוא לא ראוי.

אמנון סטולר: למה אי אפשר לעשות את זה לגבי המוביל?

אתי בנדלר: אני חושבת שזה מעוגן בחוק שירותי הובלה.

ברוך מבורך: כשיש רישום פלילי אנחנו לא מקבלים.

משה כחלון: על כל עבירה?

משה כחלון: גם אם הוא גנב תפוח בגיל 16?

ברוך מבורך: אם יש לו רישום פלילי אנחנו לא מקבלים אותו.

יעל דניאלי: ישנם נהגים שנמצאו מוהלים שפוטרו מעבודה אחת והועסקו בחברה אחרת.

יעל דניאלי: מה מונע מנהג שמהל פעם אחת למהול פעם שנייה בחברה אחרת?

יעל דניאלי: שום דבר.

יעל דניאלי: החוק לא מונע את זה ממנו כי אין אחריות.

ברוך מבורך: בחברות גדולות יש העברת מידע.

אבישי מיכאלי: אנחנו פועלים מתוקף חוק שירותי הובלה.

אבישי מיכאלי: מוביל הוא מי שנותן את שירות ההובלה.

אבישי מיכאלי: המוביל יכול להיות המנהל, הסדרן, או אחד האנשים שנותן את שירותי ההובלה ושבשירותו פועלים נהגים.

אבישי מיכאלי: אנחנו בודקים את העבר הפלילי של המנהל.

אבישי מיכאלי: המנהל נדרש להיות בעל כתב הסמכה.

אבישי מיכאלי: גם הנהג נבדק.

משה כחלון: האם הוא נבדק על ידכם או על ידי המנהל?

אבישי מיכאלי: אנחנו בודקים גם לגבי בדיקה ביטחונית וגם לגבי בדיקה פלילית.

משה כחלון: האם כעת אין אף מוביל דלק במדינת ישראל עם עבר פלילי?

אבישי מיכאלי: בהחלט יכול להיות .

אבישי מיכאלי: תוקף העבירה הוא ל7 שנים.

משה כחלון: האם יש תנאים שאתם עובדים לפיהם?

אבישי מיכאלי: המונח "מוביל" הוא מונח רחב מאוד.

אבישי מיכאלי: אנחנו בודקים את בעל כתב ההסמכה, את מי שיש לו תעודה לניהול מקצועי של החברה.

אבישי מיכאלי: אני לא בודק את בעלי המניות של המוביל.

אבישי מיכאלי: את הנהגים אנחנו בודקים.

משה כחלון: האם יש לכם איזה שהם קריטריונים?

משה כחלון: האם אתם משוכנעים שאין נהג במדינת ישראל שלא עומד בקריטריונים שהצבתם?

אבישי מיכאלי: לפי מה שאנחנו יודעים, אין נהגים עם רישום פלילי.

ברוך מבורך: משרד התחבורה לא בודק אם לנהג חומרים מסוכנים יש עבר פלילי.

יהודה אוחיון: הרבה מאוד נהגים עם עבר פלילי מסתובבים בשוק.

אבישי מיכאלי: יהודה, איך הם נכנסים למתקן שלך?

יהודה אוחיון: אין שום הגבלה.

יהודה אוחיון: בחוק אין הגבלה.

יצחק זיו: צריכה להיות רשימה של כל בעל תחנה שמעורב במהילה ונמצא אשם, או כל מוביל שמעורב במהילה.

יצחק זיו: הרשימה הזאת צריכה להיות מועברת לכל החברות.

מרעי ווג'י: אם אתה לא נותן לנהג שהורשע ויש לו ר.פ רשיון להובלת חומרים מסוכנים אז אין בעיה, אסור לו להוביל דלק.

משה כחלון: אומר מר מיכאלי שהם לא מנפיקים היתרים.

משה כחלון: .

יצחק זיו: למה לא להעביר רשימה שמית כדי שהחברות ידעו?

מתי יצחק: משרד התחבורה נותן אישור למוביל, שזה המנהל, כשהמנהל מכניס כל נהג שטוב לו.

משה כחלון: תחת הרשיון שלו?

מתי יצחק: כן.

יצחק זיו: אם המנהל יכניס נהג שיש לו עבר פלילי הוא גם זה שישא באחריות.

אהוד יחיאלי: כשמשרד התחבורה נותן למישהו רשיון להובלת חומרים מסוכנים הוא בודק אותו.

אבישי מיכאלי: רשומים אצלנו למעלה מ8000 נהגים המובילים חומרים מסוכנים.

אבישי מיכאלי: אנחנו בודקים את הר.פ בעת מתן ההיתר.

אבישי מיכאלי: תוקפו של ההיתר לשנתיים.

אבישי מיכאלי: יכול להיות שבתוך השנתיים הוא עבר עבירה פלילית שאנחנו לא יודעים עליה.

אבישי מיכאלי: אני לא מתנגד שהסעיף הזה יהיה בתוקף.

אבישי מיכאלי: כל חברה חייבת להעסיק קצין בטיחות בתעבורה.

אבישי מיכאלי: אחת המטלות של קצין הבטיחות הוא לבדוק את הר.פ.

משה כחלון: איך כדאי להתמודד עם זה?

יהודה אוחיון: צריך להיות כתוב שלא יקבל נהג היתר מאבישי אם יש לו רישום פלילי.

משה כחלון: זה לא מופיע בשום מקום בחוק?

אתי בנדלר: זה מופיע בחוק שירותי הובלה.

אתי בנדלר: העניין הוא שכנראה אין זרימת מידע.

אתי בנדלר: מה שאמר מר מיכאלי זה שלאחר שניתן רשיון מוביל הוא לא מקבל מידע על הרשעה של אדם בעבירה.

אתי בנדלר: הדרך היחידה היא לקבוע נוהלים בתוך משרד הרישוי כך שברגע שמשרד הרישוי מקבל הודעה על הרשעה בעבירה הרלוונטית, הוא יעביר את המידע הזה למר מיכאלי כדי שישקול את ביטול הרשיון.

אבישי מיכאלי: עבירות פליליות המשטרה לא מעבירה אלא על פי בקשה.

ברוך מבורך: אבישי מוציא היתר לנהג חדש.

ברוך מבורך: אחת לשנה אותו נהג עובר רענון.

משה כחלון: האם ברגע שנהג אצלך עבר עבירה שפוסלת אותו מלקבל רשיון אתה מדווח למישהו?

ברוך מבורך: לאף אחד.

ברוך מבורך: אני מפטר אותו.

משה כחלון: למה אתה לא מדווח למשרד התחבורה?

ברוך מבורך: כי משרד התחבורה לא רצה לקבל דיווח.

אתי בנדלר: מה שצריך לעשות כאן זה זרימת מידע בתוך משרד הרישוי.

אתי בנדלר: לא מדובר על הרשעה בעבירה כלשהי, אלא על הרשעות בעבירות לפי חוק שירותי הובלה או בעבירות מסוימות לפי פקודת התעבורה.

אתי בנדלר: על הרשעות כאלו אמור להיות ידוע למשרד התחבורה.

אתי בנדלר: אם משרד התחבורה היה מעביר את המידע ליחידה של מיכאלי, יכול היה מר מיכאלי להפעיל את סמכותו לפי חוק שירותי הובלה.

ברוך מבורך: אנחנו מדברים על חשדות , לא על הרשעות.

משה כחלון: אם הוא לא הורשע אתה לא יכול לדווח.

חגית אייזנמן: כשנהג מורשע במהילת דלקים יש לו רישום פלילי והוא לא יכול לעסוק בהובלת דלקים.

חגית אייזנמן: המידע הזה לא מגיע לאבישי מיכאלי.

חגית אייזנמן: המידע הזה לא בשיקולים שלו, כי המידע היחיד שהוא בודק זה עבירות לפי פקודת התעבורה או על פי חוק שירותי הובלה.

אבישי מיכאלי: התנאים למתן היתר זה שאין לו עבירות פליליות.

משה כחלון: אני מבקש מחברות הדלק לדווח למשרד התחבורה על נהגים שנפתח להם תיק פלילי.

אבישי מיכאלי: אנחנו פועלים כנגד אדם ברגע שהוגש נגדו כתב אישום או שהוא הורשע בדין.

אבישי מיכאלי: אני לא יכול לעכב על סמך חשדות.

יצחק זיו: אני רוצה שיכניסו פה את הנושא של דיווח לכל חברות הדלק על נהג שהורשע בעבירה פלילית על מהילה.

אהוד יחיאלי: אי אפשר בחוק הזה.

משה כחלון: אנחנו נמצא לזה מקום, לא בסעיף הזה.

אתי בנדלר: תגישו את המלצותיכם בנושא הזה.

אבישי מיכאלי: מתברר שחברות הובלת דלק מנועות מלהכניס נהג לתוך המתקן כי הקב"ט של המתקן לא אישר את הנהג הספציפי.

אבישי מיכאלי: אני חושב שיש מקום להטיל על בעל החברה אחריות לבדוק את הנושא של העבר הפלילי של הנהג.

אבישי מיכאלי: ישנן חברות שנהג מסוים לא יכול להיכנס אליהן בגלל עבר פלילי.

משה כחלון: משרד המשפטים התנגד.

משה כחלון: אני מבקש לאשר את סעיף 6.

משה כחלון: ה צ ב ע ה בעד – 2 נגד –0 סעיף 6 מאושר

חגית אייזנמן: סעיף 7 נוסף לאור ההערות של הממונה על ההגבלים.

חגית אייזנמן: מכיוון שהממונה על ההגבלים סבר שלחברות מסוימות תהיה עלות רבה מידי בהפעלת מערכת בקרה עצמאית, הוא ביקש שתהיה אפשרות לחברת דלק להתקשר עם ספק החותם גם לשירותי מערכת בקרה כדי שלא יצטרך להפעיל בעצמו מערכת בקרה.

חגית אייזנמן: אנחנו הסכמנו לזה.

חגית אייזנמן: 7.

חגית אייזנמן: לא יספק אדם חותם, אלא אם כן וידא כי בידי חברת הדלק מצויה מערכת בקרה העומדת בדרישות חלק 2 לתוספת, או שהיא מקבלת ממנו שירותים של מערכת בקרה.

גיא בר-צור: יש כרגע ספק בודד בשוק.

גיא בר-צור: יש עוד 3 ספקים שהם בתהליכי פיקוח.

גיא בר-צור: ביקשנו שהתקנות ייכנסו לתוקף בעוד שנה, לא בעוד חצי שנה.

גיא בר-צור: זה התקבל על ידי משרד התשתיות.

גיא בר-צור: ביקשנו שתהיה אפשרות להכניס את המוצר לפיקוח מחירים במידה ויהיה ספק יחיד.

גיא בר-צור: אמרו לנו שזה לא המקום מבחינה משפטית.

משה כחלון: החברות יהיו ערוכות בעוד שנה?

אתי בנדלר: תעקבו אחרי הנושא?

גיא בר-צור: אם יש צורך.

אתי בנדלר: אני חושבת שראוי.

אתי בנדלר: מה יקרה אם זמן מסוים לפני תאריך התחילה מסתבר שיש עדיין ספק יחיד?

גיא בר-צור: פה צריך לעשות איזה שהוא עדכון.

אתי בנדלר: ייתכן שיהיה צורך לדחות את מועד התחילה, אלא אם יהיה פיקוח על המחירים.

אייזיק וורצל: לחברות הדלק הגדולות יש חברות הובלה משלהן.

אייזיק וורצל: לחברות הדלק היותר חדשות, כמו דור אלון, אין חברת הובלה משלה, היא משתמשת בשירותי הובלה של מובילי משנה.

אייזיק וורצל: מוביל משנה כזה מוביל בהרבה מאוד פעמים דלק לחברת דלק כמו סונול.

אייזיק וורצל: בבוקר הנהג יוביל "נגלא אחת לדור אלון, "נגלא" שנייה לסונול, "נגלא" שלישית לפז.

אייזיק וורצל: מה קורה לגבי אותו מוביל?

אייזיק וורצל: הוא ישים 4 סוגי פלומבות על האוטו?

אתי בנדלר: הרשות התבקשה לבדוק את הנושא הזה.

אייזיק וורצל: אין פתרון לזה.

אייזיק וורצל: זה יכול ליצור מצב של מונופול של אדם אחד.

אתי בנדלר: הרשות הייתה אמורה לבדוק את הנושא הזה.

אהוד יחיאלי: לכל חברה הוא יקבל מנעול.

חגית אייזנמן: סעיף 7 נותן את הפתרון.

גיא בר-צור: יש אפשרות לעשות את העברת המידע לפי הובלה ולא לפי משאית.

גיא בר-צור: בהובלה בבוקר להוביל את המידע לפז, בהובלה לאחר מכן להעביר את המידע לדלק.

גיא בר-צור: מבחינה של העברת מידע אין בעיה.

גיא בר-צור: מבחינת העניין של מרכז הבקרה וחברת הדלק שעובדת עם חותם מסוג מסוים הפתרון הוא שהספק של החותם יעשה את הבקרה על המשאית, לא חברת הדלק, כשאחת לשבוע הוא יעביר את הנתונים לחברת הדלק והיא זאת שתשמור את המידע לאורך שנים.

אייזיק וורצל: אתה מדבר על ספק אחד.

מתי יצחק: למה לא להגדיר כל חברת דלק עם חותם משלה?

חגית אייזנמן: צריך שתהיה אפשרות לקבל שירותי בקרה מול ספק חותם, כשהספק החותם יהיה מחויב להעביר את הדיווח לכל חברת דלק שהוא התקשר איתה.

חגית אייזנמן: אז הוא לא צריך להתקין חותם חדש לכל חברת דלק.

חגית אייזנמן: חברת הדלק תהיה מחויבת לקבל את הדיווח בכל מרכז בקרה, לא להתנות התחברות ישירה למרכז הבקרה שלה.

חגית אייזנמן: זה סעיף יותר מורכב ממה שכתבנו.

אתי בנדלר: את מבקשת שהוועדה לא תאשר בשלב זה את סעיף 7?

חגית אייזנמן: צריך לקחת פסק זמן כדי לנסח את הסעיף.

משה כחלון: אם אני לא מסיים היום את התקנות אני עוצר עכשיו.

משה כחלון: הגברת אייזנמן תבדוק את הניסוח של סעיף 7.

משה כחלון: אנחנו ערים לפרק הזמן הארוך שהתקנות האלו מתמשכות.

משה כחלון: אנחנו נקבע מועד קרוב כדי להמשיך את זה.

משה כחלון: אני מבקש ממשרד התשתיות הלאומיות לעמוד מול ההגבלים העסקיים כדי שבדיון הבא נוכל לסיים את זה.

לאה ורון: אולי אפשר לקבל מהמשרד התייחסות לכך שיועבר דיווח לחברות הדלק על נהגים שהורשעו.

משה כחלון: אנחנו נבקש את זה.

משה כחלון: הדיון נעול.

משה כחלון: אנחנו נקיים דיון בימים הקרובים כדי לסיים את התקנות.

משה כחלון: תודה רבה.